聖經ê外表hō͘人ê印象是死版ê—烏mà-mà,無論羅馬字á是中文，精裝á是平裝，一律是烏。高一ê時，爸爸tuì台北買轉來hō͘我ê頭一本英語聖經(KJV)mā是烏ê。
我m̄知為甚物用紅皮，但是我會thang分(pun)咱知，tsit-ê譯本是按怎來ê,因為tī翻譯方面，我tuì頭tshap到尾。 台灣本土教會(長老教會、真耶穌教，kap聖教會)ê「聖經」是1933年發行ê台語羅馬字。這是巴克禮(William Barkley)tuì台南去廈門修訂ê。中國人所用ê和合本(通稱國語)是用馬禮遜(Morrison)以來各種譯本合倚來修訂，tī 1919年發行ê。
Tsiah-ê翻譯者lóng是外國ê宣教師，為tio̍h傳福音，in一面學當地ê話，koh一面趕beh ài譯聖經hō͘人讀。咱來kā想像，用taⁿ仔學會曉ê話去譯in所bat ê聖經(無論是英語、希臘語á是希伯來語)，m̄知juā-á-ni̍h夠辛苦。In驚譯了無清楚，hō͘人聽無，所以tio̍h tshuē當地人來tàu腳手。讀hō͘ in聽看聽有無，聽tio̍h無，為tio̍h beh hō͘真正確，tio̍h請助理回應，講hō͘伊聽，有時tio̍h比腳畫手。Tī咱手內將近100年ê聖經是án-ne一點一滴積起來ê。無論翻譯者á是in ê助理所用ê工夫kap精神值得咱尊敬，in留落來ê成果值得保惜，應該受o-ló,這thang講是一種大ê神蹟。
世界teh改變，科技teh進步，tsiah-ê lóng影響到人ê生活、語言ê變化kap表達。Siāng時一百年來人tuì聖經經文ê了解有新ê發現，因為án-ne,tī 1960年代，地球ê ta̍k角落透一陣大風。用大眾 化、通俗化、平凡ê口語(common language)來譯聖經，hō͘ ta̍k-ê人lóng會thang家己讀。有聖經ê所在tio̍h用口語來重譯，猶無有文字ê語言tio̍h幫贊in文字化。這是非常福音的(evangelical)ê譯經潮流。Tuì tsit-ê運動，tī全世界出現《Hō͘現代人ê福音》 (Good News for Modern Man)á是各種語言ê 《現代....譯本》(Today’s....Version)。咱ê《紅皮聖經》tī tsit種潮流中催生出來，tī台灣ê頭一粒果子。Tsit本新約m̄是beh hō͘信徒kā伊關tī禮拜堂內面ê經書。Tsit本冊是放眼tī台灣大眾，hō͘ in ē-thang共鳴民眾ê冊。Tī tsia 《紅皮聖經》有重大ê文化使命。
後回才來介紹tsit陣風ê源頭，Dr. Eugene E. Nida kap《紅皮聖經》按怎開始ê。